Det er blevet dyrt at være tophold i dansk fodbold. Det har den nordjyske Superliga-klub AaB måtte sande, og derfor ønsker de nu at få øget deres økonomiske råderum. Klubben har af den årsag mandag indkaldt til en ekstraordinær generalforsamling, hvor AaB’s bestyrelse vil anmode aktionærerne om bemyndigelse til kapitaludvidelse. Den ekstraordinære generalforsamling vil blive afholdt tirsdag den 10. december. Det oplyser AaB i en pressemeddelelse. - En bemyndigelse til kapitaludvidelse kan først og fremmest betragtes som rettidig omhu. Dernæst er vores vision uforandret at være samlingspunkt for hele Nordjylland og til stadighed være en del af toppen af dansk fodbold – både på og uden for banen, og den del kræver i dag mere og mere kapital, siger bestyrelsesformand i AaB, Torben Fristrup. I september måned måtte AaB nedjustere forventningerne til årets resultat fra et underskud i 2019 i niveauet 15-20 millioner kroner til et underskud i niveauet 28-32 millioner kroner. Grunden til nedjusteringen dengang var, at klubben ikke havde fået solgt det antal spillere i sommerens transfervindue, som de havde budgetteret med. - Flere af vores konkurrenter opruster, og vores ambition er fremdeles at være en fast del af Top 6 i Superligaen, hvorfor vi har brug for et større økonomisk råderum, påpeger Torben Fristrup. Ifølge dagsordenen for den ekstraordinære generalforsamling så vil bestyrelsen i AaB, hvis forslaget bliver vedtaget, være bemyndiget til at forhøje selskabets kapital af en eller flere gange med i alt 20 millioner kroner frem til december 2024.

Referat:
Superliga-klubben AaB har brug for flere penge til at drive en topklub i Superligaen, derfor indkalder bestyrelsen til en ekstraordinær generalforsamling.